Imtella' Awwissu 25, 2021 - Aġġornata 25 Ta' Awwissu, 2021 6:17pm Rapport: Antonia Micallef Ritratt li ttella' fuq il-media soċjali fis-sigħat li għaddew qanqal bosta reazzjonijiet. Skont il-fehma tal-persuna li ġibdet ir-ritratt, dan juri xbieha tal-Madonna f'post pubbliku fil-Kottonera. Ir-ritratt tant ġibed attenzjoni li sa 20 siegħa wara kienu rreaġixxew qrib l-2,000 ruħ. Dan ir-ritratt jidher li ttieħed ix-Xatt ta' Bormla. Filgħaxija. Meta ħafna mid-dawl ta' mad-dawra jkunu mixgħulin. Fiċ-ċentru tar-ritratt tidher bħal qisu xbieha tal-Madonna. Tixbaħ ħafna Hekk interpretawha ħafna nies li rreaġixxew għar-ritratt hekk kif fl-aħħar sigħat ittella' fuq Facebook. Kif jiġri bħal dejjem fuq il-media soċjali kienu ħafna li taw l-interpretazzjoni tagħhom. Min iwaqqa' għaċ-ċajt u min jipprova jagħti spjegazzjoni għal x'seta' wassal għal dak l-effett. Television Malta ħa l-opinjoni esperta ta' Kevin Casha li għandu karriera ta' aktar minn 40 sena fil-fotografija professjonali. "L-opinjoni tiegħi meta qed nara l-parti t'isfel tar-ritratt fejn hemm qisu dawl u anki ilma, dan qisu hemm rifless li qed jaħbat mal-lenti jew ma xi ħaġa li kienet tirrifletti ħafna u qed jagħmel dan it-tip ta' image. Qatt ma tista' tgħid fid-dinja imma fl-opinjoni tiegħi dan huwa xi skerz li għamlet il-lenti vis a vis mal-atmosfera, anki jekk ikun hemm umdità qawwija fl-arja li naħseb kien hemm għax hemm l-ilma." Is-Sur Casha qal li llum jeżistu mobiles b'lenti ta' kwalità għolja, iżda l-fatt li dawn il-ħin kollu fl-idejn, il-lenti tagħhom faċli titħammeġ. F'dan il-każ il-kwalità tar-ritratt mhix tajba. "Minħabba l-fatt li biex jitla' malajr ritratt, allura awtomatikament jiċċekken bħala size. Filfatt meta rajt dawn ir-ritratti u ppruvajt inkabbar, tibda tara grana u pixilation milli attwalment l-oġġett", qal is-Sur Casha. Lil hinn mill-ġenwinità tar-ritratt, u lil hinn mill-kummenti ta' min jemmen u min ma jemminx, dan ir-ritratt ikompli jitfa' dawl fuq ir-rwol tas-social media li tagħti opportunità lil kulħadd isemma' leħnu fuq kollox.